**НАРЕДБА**

**ЗА**

**ИЗГРАЖДАНЕ И ОПАЗВАНЕ НА ЗЕЛЕНАТА СИСТЕМА НА ТЕРИТОРИЯТА НА ОБЩИНА БОРОВАН**

**ГЛАВА ПЪРВА**

**ОБЩИ ПОЛОЖЕНИЯ**

**Чл. 1.**(1) С настоящата наредба се уреждат обществените отношения, свързани с планирането, изграждането, устойчивото поддържане, опазване и развитие на зелената система на територията на община Борован.  
(2) Зелената система е предназначена да подобрява жизнената среда, екологичното равновесие и естетическия облик на населените места, независимо от формата на собственост на отделните обекти в нея.  
(3) Общински съвет – Борован осигурява чрез бюджета на общината необходимите средства за поддържане на декоративната растителност в общинските зелени площи.  
(4) Не са предмет на настоящата наредба озеленените площи със специално предназначение – ботанически градини, дендрариуми, защитени дървета и други, чийто статут е уреден със специални нормативни актове.  
(5) По реда на тази наредба се установяват и обезщетяват щети, причинени от физически и юридически лица върху озеленените площи и декоративната растителност.  
(6) Щетите, причинени от природни бедствия, аварии или катастрофи, не подлежат на установяване и обезщетяване по реда на тази наредба.

**ГЛАВА ВТОРА**

**УПРАВЛЕНИЕ НА ЗЕЛЕНАТА СИСТЕМА**

**Чл. 2.**(1) Органи на управление на зелената система са:

1. Общински съвет – Борован;
2. Кметът на община Борован;
3. Кметовете на кметства и кметските наместници на територията на общината.  
   (2) Общинската администрация изпълнява конкретни функции по изграждането, поддържането и опазването на зелената система чрез определени длъжностни лица и звена, съгласно тази наредба.

**Чл. 3.**(1) Общинският съвет определя ежегодно интензитета на поддържане на зелените площи при приемане на общинския бюджет.  
(2) Кметът на община Борован управлява качеството и развитието на зелената система в съответствие с функционалното ѝ предназначение, териториално разположение и нормативни изисквания.

**Чл. 4.**(1) Кметът ръководи, координира и организира цялостната дейност по изграждане, поддържане и опазване на зелената система, включително изпълнението на дългосрочни и краткосрочни програми и бюджета по дейност „Озеленяване“.  
(2) Кметът или оправомощено от него лице организира поддържането на публичен регистър на:

1. озеленените площи;
2. дълготрайните декоративни дървета на възраст над 20 години;
3. дърветата с историческо значение;
4. редки или ценни дървесни и храстови видове.  
   (3) Регистърът не включва:
5. дървесни видове в общински озеленени площи, описани в паспорти на обекти;
6. защитени дървета, попадащи в обхвата на други специални закони.  
   (4) Кметът назначава Общински експертен съвет по устройство на територията (ОЕСУТ), в чийто състав задължително се включва специалист по озеленяване за разглеждане на устройствените планове и инвестиционни проекти за територии и обекти от зелената система.

**Чл. 5.**Кметовете на кметства и кметските наместници:

1. Организират и изпълняват дейности по изграждане, поддържане и опазване на зелената система на територията на съответното населено място;
2. Изпълняват делегираните им от кмета на общината функции и отчитат извършеното периодично.

**Чл. 6.**Определените длъжностни лица от дирекция „УТЕЗГФ“:

1. Заверяват заснемането на растителността при изработване на ПУП или визи за проектиране;
2. Изразяват становища и препоръки по опазване и озеленяване;
3. Съгласуват инвестиционни проекти по част „Паркоустройство и благоустрояване“;
4. Извършват проверки на дейности по паркоустройство към разрешени строежи;
5. Съставят констативни протоколи при констатирани нарушения;

**Чл. 7.**Длъжностните лица по чл. 6:

1. Изготвят предложения за бюджетиране въз основа на приетия интензитет на поддържане;
2. Контролират разходването на средствата по дейност „Озеленяване“;
3. Заверяват и оценяват растителността при ПУП и визи за проектиране;
4. Съгласуват паркоустройствени проекти към техническата инфраструктура;
5. Дават препоръки и указания за компенсаторно озеленяване;
6. Изготвят програми за нови зелени площи;
7. Подготвят задания за обществени поръчки;
8. Осъществяват междуинституционално и обществено взаимодействие;
9. Възлагат специализирани проучвания при необходимост.

**Чл. 8.**Главният архитект на общината:

1. Подготвя необходимите ОВОС, ЕО, ЕЕ и др. екологични проучвания;
2. Съгласува задания за изработване на програми и планове по чл. 7;
3. Съгласува етапни план-програми по прилагане на ОУП.

**Чл. 9.**Общинският експертен съвет по устройство на територията (ОЕСУТ):

1. Разглежда и приема ПУП за паркове и градини, както и план-схеми по ЗУТ;
2. Разглежда инвестиционни проекти за зелени площи по чл. 61, ал. 4 от ЗУТ;
3. Се произнася по въпроси, свързани с изграждането, поддържането и развитието на зелената система.

**ГЛАВА ТРЕТА**

**ПЛАНИРАНЕ И ИЗГРАЖДАНЕ НА ЗЕЛЕНАТА СИСТЕМА.**

**СПЕЦИАЛНИ ИЗИСКВАНИЯ ЗА ОПАЗВАНЕ НА РАСТИТЕЛНОСТТА ПРИ СТРОИТЕЛСТВО И ПРИ ПОСТАВЯНЕ НА ПРЕМЕСТВАЕМИ ОБЕКТИ**

**РАЗДЕЛ I.**

**ПЛАНИРАНЕ И ИЗГРАЖДАНЕ НА ЗЕЛЕНАТА СИСТЕМА**

**Чл. 10.**(1) Планирането на зелената система се извършва чрез Общия устройствен план (ОУП) и подробни устройствени планове (ПУП).  
(2) С ОУП и ПУП се определят територии, устройствени зони и самостоятелни терени за озеленяване, както и специфични правила и нормативи за тяхното устройство и застрояване.

**Чл. 11.**(1) Заданията за изработване на ПУП за обществени зелени площи по чл. 61, ал. 4 от ЗУТ се разглеждат и приемат от Общинския експертен съвет по устройство на територията (ОЕСУТ).  
(2) По решение на Общинския съвет или на кмета на общината могат да се разглеждат и задания и за други видове зелени площи.  
(3) При необходимост ПУП се подлага на обществено обсъждане по чл. 121, ал. 1 от ЗУТ.

**Чл. 12.**Разрешаването на строителство и поставяне на обекти по чл. 56 и чл. 57 от ЗУТ в съществуващи паркове и градини се допуска само при наличие на влязъл в сила ПУП и одобрени план-схеми по чл. 62, ал. 9 от ЗУТ.

**Чл. 13.**Паркове и градини, обявени или декларирани за паметници на градинско-парковото изкуство или части от групови паметници на културата, се планират и опазват съгласно Закона за културното наследство.

**Чл. 14.**(1) Новоизградените общински зелени площи се предават с гаранционен срок, в който изпълнителят е длъжен да отстрани дефекти и да възстанови загиналата растителност.  
(2) Гаранционният срок е равен на срока за гаранционно поддържане, но не по-кратък от две години.

**Чл. 15.**При реконструкция на жилищни комплекси, застрояването на нови поземлени имоти за квартални паркове се извършва по чл. 22 от ЗУТ, съгласно предвижданията на ОУП и ПУП.

**РАЗДЕЛ II.**

**ИЗИСКВАНИЯ ПРИ ЗАСТРОЯВАНЕ И ПОСТАВЯНЕ НА ПРЕМЕСТВАЕМИ ОБЕКТИ В РЕАЛИЗИРАНИ И НЕРЕАЛИЗИРАНИ ЗЕЛЕНИ ПЛОЩИ**

**Чл. 16.**В изградени паркове и зелени площи по чл. 61, ал. 4 от ЗУТ, застрояване се допуска само след обществено обсъждане и само за:

1. Техническа инфраструктура;
2. Поддържане на зелената система;
3. Детски и спортни площадки, атракциони;
4. Обекти за обслужване на посетителите.

**Чл. 17.**(1) В тези зони не се допуска изграждане на огради, освен ако това е предвидено с ПУП.  
(2) В предвидени, но неизградени паркове могат да се поставят само леки огради по чл. 48, ал. 2 от ЗУТ.

**Чл. 18.**(1) В незастроени имоти за зелени площи могат да се поставят само временни обекти (по чл. 55 от ЗУТ), които заемат до 10% от имота и са съвместими с парковата функция.  
(2) Забранява се премахване на картотекирана или подлежаща на картотекиране растителност.  
(3) Не се допускат временни паркинги, автомивки, бензиностанции и др.  
(4) Изключение е допустимо само за производство на декоративна растителност с временни постройки по чл. 50, т. 2 от ЗУТ.  
(5) Проектите се одобряват и въвеждат в експлоатация само ако са съобразени с визата и допустимата функция.

**Чл. 19.**(1) При поставяне на временни или преместваеми обекти в имоти с растителност, проектите се съобразяват с изискванията за минимално озеленена площ.  
(2) Не се допуска премахване на дървесна растителност заради поставяне на преместваеми обекти.

**РАЗДЕЛ III.**

**ИЗИСКВАНИЯ КЪМ ИНВЕСТИЦИОННИ ПРОЕКТИ**

**Чл. 20.**(1) Всички инвестиционни проекти, с изключение на тези за еднофамилни и вилни сгради и строежи шеста категория, задължително включват част „Паркоустройство и благоустрояване“ или мерки за озеленяване по чл. 68 от ЗУТ.  
(2) При улично благоустройство задължително се предвиждат места за улично озеленяване.

**Чл. 21.**(1) Не се издава акт за въвеждане в експлоатация на обекти, за които не е изпълнена частта „Паркоустройство и благоустрояване“.  
(2) При поетапно въвеждане на строежа, изискването по ал. 1 се прилага след завършване на последния етап.

**РАЗДЕЛ IV**

**ИЗИСКВАНИЯ ПРИ СТРОИТЕЛСТВО И ПОСТАВЯНЕ НА ПРЕМЕСТВАЕМИ ОБЕКТИ В ПОЗЕМЛЕНИ ИМОТИ С ДРУГО ПРЕДНАЗНАЧЕНИЕ (НЕПРЕДВИДЕНИ ЗА ЗЕЛЕНИ ПЛОЩИ)**

**Чл. 22.**(1) При разрешаване на временни или преместваеми обекти по чл. 55, 56 и 57 от ЗУТ в незастроени имоти, които не са предназначени за зелени площи по устройствен план, но в които има дървесна растителност, разполагането на обектите се извършва така, че:

а)да се осигури изискуемата по ПУП минимална озеленена площ;

б)да се гарантира максимално запазване на съществуващата растителност.

(2) Не се разрешава поставяне на преместваеми обекти в застроени имоти, когато това изисква премахване на дървесна растителност.

**Чл. 23.**(1) При изработване или изменение на ПУП по искане на физически или юридически лица за имоти със съществуваща дървесна растителност, задължително се представят:

а) геодезическо заснемане,

б)експертно становище за растителността.

(2) Документите се заверяват от директора на дирекция „УТЕЗГФ“ или от определен експерт.

(3) При заверка се изразява становище и се дават препоръки за опазване на растителността.

(4) Завереното заснемане и становище се прилагат към проекта за ПУП и се съобразяват при неговото одобряване.

**Чл. 24.**(1) Молбата за издаване на виза за проектиране по чл. 134, ал. 6 от ЗУТ и при свободно застрояване в ЦГЧ се придружава от заверените документи по чл. 23.  
(2) По преценка на издаващия орган, такива документи могат да се изискват и в други случаи.  
(3) Не се изискват при:

* виза, издадена въз основа на влязъл в сила ПУП, когато вече са били представени;
* надстрояване на съществуваща сграда.

(4) Заверката се извършва от директора на дирекция „УТЕЗГФ“ или от гл. експерт „БЕООСВ“.  
(5) За строежи по чл. 12, ал. 3 от ЗУТ се изисква и съгласуване от компетентните институции – МЗХ, МОСВ или НИНК, в зависимост от територията.  
(6) Становището и заснемането се вземат предвид при издаването на визата.

**Чл. 25.**(1) Всички инвестиционни проекти, с изключение на тези за еднофамилни и вилни сгради и строежи от шеста категория, задължително включват част „Паркоустройство и благоустройство“.

(2) Когато има дървесна растителност в имота, проектът се придружава от заснемане и становище по чл. 23.

(3) Проектите се съгласуват от директора на дирекция „УТЕЗГФ“ или от гл. експерт „БЕООСВ“.

(4) Несъгласуваните проекти се връщат за преработка с указания, съобразени с решението на ОЕСУТ.

**Чл. 26.**(1) Частта „ Паркоустройство и благоустройство“ се съгласува само ако е съобразена с:

1. минималната озеленена площ, определена с виза или ПУП;
2. изискванията на Наредба № 7 от 22.12.2003 г.;
3. наличната в имота растителност;
4. нормативните отстояния от сгради, съоръжения и граници (Наредба № 1 от 1993 г.);
5. биологичните изисквания на използваните растителни видове.

(2) Не се считат за озеленена площ:

* външни тераси;
* пешеходни и транспортни настилки.

(3) Тревни фуги се отчитат с коефициент от 0.2 до 0.8.

(4) Покривни градини и тераси се включват при почвен слой над 0.60 м; при 0.30–0.60 м – с коефициент 0.8.

(5) Кашпи над 0.5 м² площ и 0.5 м дълбочина – коефициент 0.8; по-малки – 0.5.

(6) Вертикално озеленяване – с коефициент от 0.5 до 0.8.

(7) Водни площи се включват с коефициент 0.5, когато надвишават 50% от минималната изискуема озеленена площ.

**Чл. 27.**(1) При изискване на компенсаторно озеленяване, експертът определя неговия обем, състав и местоположение.  
(2) Гаранционният срок е най-малко два вегетационни периода.

**Чл. 28.**Разрешение за отсичане на дървесна растителност при строителство се издава само въз основа на одобрен инвестиционен проект, съгласуван със становище на експерт „БЕООСВ“.

**Чл. 29**.(1) Посадъчните дейности (вкл. компенсаторното озеленяване) се извършват в първия подходящ посадъчен сезон, съгласно организацията на строителството.  
(2) При компенсаторно озеленяване извън имота, то се изпълнява в първия възможен сезон след започване на строежа.

**Чл. 30.**Преди въвеждане в експлоатация, експерт „БЕООСВ“ съставя констативен протокол, удостоверяващ изпълнението на паркоустройствените дейности.

**Чл. 31.**(1) Не се издава удостоверение за въвеждане в експлоатация за строежи, при които не е изпълнена частта „Паркоустройство и благоустройство“.  
(2) При поетапно въвеждане на строежа, това изискване се отнася за последния етап.

**ГЛАВА ЧЕТВЪРТА**

**ПОДДЪРЖАНЕ НА ЗЕЛЕНАТА СИСТЕМА**

**Чл. 32.**(1) Поддържането на зелената система на територията на община Борован се извършва в съответствие с:  
а) Закона за устройство на територията (ЗУТ);  
б) Закона за опазване на околната среда (ЗООС);  
в) Наредба № 1 от 10.03.1993 г. за опазване на озеленените площи и декоративната растителност;  
г) настоящата наредба.

(2) Поддържането обхваща:  
а) регулярно косене на тревните площи през вегетационния период;  
б) санитарна резитба и подмяна на растителност;  
в) третиране срещу вредители и акари (вкл. кърлежи);  
г) напояване, почистване и обновяване на паркови елементи;  
д) зимна поддръжка, при необходимост.

(3) Общинските зелени площи за широко обществено ползване се подлагат на регулярен преглед поне веднъж на всеки пет години, с цел преценка на състоянието им и необходимостта от частична или пълна реконструкция.

**Чл. 33.**(1) Зелените площи, разположени в паркове, градини, обществени зони за отдих, спорт и детски площадки се поддържат така, че да се гарантира:  
а) естетичен вид и чистота;  
б) здравословна среда за гражданите;  
в) безопасност при използване от деца и уязвими групи.

(2) Косенето на тревните площи се извършва най-малко 4 пъти годишно в активния вегетационен период (април–октомври), освен ако не са налице метеорологични или екологични противопоказания.

(3) Провежда се редовно третиране срещу кърлежи и други вредители, съгласно предписанията на компетентните здравни органи.

**Чл. 34.**(1) Средствата за поддържане на зелената система се осигуряват от:  
а) бюджета на община Борован по функция „Околна среда“ – дейност „Други дейности по опазване на околната среда“;  
б) целеви средства от държавния бюджет или програми;  
в) дарения, спонсорства и други допустими източници.

(2) Общинската администрация планира и обосновава нужните средства ежегодно в рамките на бюджетната процедура.

**Чл. 35.**(1) Контролът по поддържането на общинските зелени площи се осъществява от определени длъжностни лица – експерти по озеленяване или служители на дирекция „УТЕЗГФ“.

(2) За извършените проверки се съставят констативни протоколи, които съдържат:

* дата и място на проверката;
* обхваната площ и видове дейности;
* установени пропуски или несъответствия;
* предписания и срокове за отстраняване.

(3) Протоколите се регистрират и съхраняват в администрацията за целите на отчетността и последващ контрол.

**Глава пета**

**ОПАЗВАНЕ НА ЗЕЛЕНАТА СИСТЕМА**

**Раздел I**

**ОПАЗВАНЕ И РЕЖИМ НА ПОЛЗВАНЕ НА ЗЕЛЕНИТЕ ПЛОЩИ**

**Чл. 36.**(1) Всички физически и юридически лица са длъжни да опазват зелените площи на територията на община Борован, независимо от тяхната форма на собственост.  
(2) Опазването на зелените площи включва:

1. Полагане на постоянни грижи за поддържане в добро състояние на растителността, настилките и парковите съоръжения;
2. Недопускане на действия или бездействия, които водят до увреждане, замърсяване или унищожаване на зелените площи.

**Чл. 37.**(1) Обществените зелени площи се използват само по предназначението им, съгласно чл. 1, ал. 2 от настоящата наредба.  
(2) В тях се **забранява**:

1. Изграждане на обекти, извън предвидените в ПУП или паркоустройствен план;
2. Увреждане или унищожаване на растителност;
3. Поставяне на съоръжения, конструкции или рекламни елементи по дърветата;
4. Паркиране и преминаване на МПС, освен при аварийни ситуации или специален режим;
5. Нанасяне на щети на парковата мебел, настилки и инфраструктура;
6. Разхождане на кучета на детски площадки и в обозначени зони със забрана;
7. Замърсяване с отпадъци, включително животински екскременти, хартия, пластмаси и други;
8. Насипване на пясък, сол и химикали в радиус до 1 м от дървета, храсти, цветни лехи и тревни площи;
9. Сушене, складиране и разстилане на селскостопанска продукция върху зелени площи;
10. Паленето на огън и изгаряне на отпадъци;
11. Бране на цветя, билки, резници и плодове;
12. Разполагане на търговски обекти извън предвидените с ПУП.

**Раздел II**

**МЕРОПРИЯТИЯ И ОТГОВОРНОСТИ ПРИ ОБЩЕСТВЕНИ ПРОЯВИ**

**Чл. 38.**(1) Провеждането на обществени, културни и спортни мероприятия в зелени площи се допуска само на обозначени места и след писмено разрешение от кмета на общината или упълномощено от него лице.  
(2) За ползването на зелената площ се заплаща такса, определена с действащата Наредба за местните такси и цени на услуги.

**Раздел III**

**Задължения на стопаните и ползвателите**

**Чл. 39.**(1) Ползвателите на търговски обекти или съоръжения, разположени в или в съседство със зелени площи, са длъжни:

1. Да поддържат чистота в обхват най-малко 3 м около обекта;
2. Да косят и възстановяват увредена растителност по указания и схема на общински експерт по озеленяване.  
   (2) Достъпът на МПС за зареждане или обслужване се извършва само при спазване на режим, утвърден от общинската администрация.

**РАЗДЕЛ IV**

**ИЗКОПНИ И СТРОИТЕЛНИ ДЕЙНОСТИ В ЗЕЛЕНИ ПЛОЩИ**

**Чл. 40.**(1) При разрешаване на строителство или изкопни работи в зелени площи по чл. 61, ал. 4 от ЗУТ, задължително се предвиждат възстановителни мероприятия.  
(2) След аварийни ремонти в зелени площи се издават задължителни предписания и срокове за възстановяване.  
(3) Разходите за възстановяване са за сметка на възложителя. Преди издаване на разрешение за строеж се изисква **гаранционен депозит**, който се възстановява след приемане на възстановителните дейности.

**РАЗДЕЛ V**

**НЕПРИКОСНОВЕНОСТ И СТАТУТ НА ПУБЛИЧНИТЕ ЗЕЛЕНИ ПЛОЩИ**

**Чл. 41.**(1) Не се допуска **промяна на предназначението** на реализирани зелени площи – публична общинска собственост, предвидени в ПУП.  
(2) Публичните зелени площи не могат да бъдат:

1. Продавани;
2. Преотстъпвани;
3. Обременявани с вещни права;
4. Използвани за цели, различни от предвидените в устройствените планове.

**РАЗДЕЛ VI**

**ОПАЗВАНЕ НА ДЕКОРАТИВНАТА ДЪРВЕСНА И ХРАСТОВА РАСТИТЕЛНОСТ**

**Чл. 42**. (1) Декоративната дървесна и храстова растителност на територията на община Борован се опазва по реда на тази наредба.  
(2) Разпоредбите на този раздел не се прилагат за:  
**а)** овощни дървета в селищните територии;  
**б)** растителност в имоти, попадащи в защитени територии или земи от горския фонд;  
**в)** растителност в обекти – паметници на културата или други, за които има специален закон.  
(3) Единични дървета, обявени за „исторически“, „вековни“ или „забележителни“, извън обхвата на защитени територии или обекти – паметници на културата, се опазват по реда на:  
**а)** Закона за биологичното разнообразие (ЗБР);  
**б)** Закона за защитените територии (ЗЗТ);  
**в)** Закона за културното наследство (ЗКН).

**Чл. 43.**(1) Собствениците са длъжни да опазват и поддържат в добро състояние декоративната растителност в своите имоти.  
(2) Собствениците са длъжни да осигуряват достъп до имотите си на компетентните служители от общинска администрация за извършване на:  
**а)** огледи;  
**б)** картотекиране;  
**в)** контрол.  
(3) При отказ за достъп по ал. 2 се издава заповед от кмета на общината по реда на чл. 194, ал. 3 от ЗУТ.  
(4) Съществуваща дървесна растителност може да се премахне по изключение, само по реда на тази наредба.  
(5) Забранява се на собствениците на имоти, предвидени по ОУП или ПУП за зелени площи, да:  
**а)** премахват (освен в случаите по чл. 44);  
**б)** увреждат дървета и храсти.  
(6) При изграждане на обекти с временен или постоянен статут, съществуващата декоративна растителност се опазва при условията и реда на:  
**а)** Раздел II и III от Глава трета;  
**б)** Раздел III от Глава четвърта.

**Чл. 44.**Всички собственици са длъжни да следят за наличие на болни, опасно наклонени или изсъхнали дървета в своите имоти, които представляват риск за:  
**а)** живота;  
**б)** здравето;  
**в)** имуществото на гражданите,  
и да ги премахват своевременно и за своя сметка по реда на чл. 48, ал. 3. от настоящата наредба

**Чл. 45.**(1) За осигуряване на оптимални условия за развитие на декоративната дървесна и храстова растителност, тя следва да се засажда при спазване на нормативно определени минимални отстояния от:  
**а)** сгради;  
**б)** съоръжения;  
**в)** регулационни и имотни граници.  
(2) Засаждането на растителност на общински терени по инициатива на физически или юридически лица се извършва само след предварително съгласуване с общинския експерт по озеленяване.

**РАЗДЕЛ VIII**

**ПРЕМАХВАНЕ ИЛИ ПРЕМЕСТВАНЕ НА РАСТИТЕЛНОСТ**

**Чл. 46.**(1) На територията на община Борован се забранява отсичане или изкореняване на дълготрайни дървета и храсти, независимо от собствеността им.  
(2) По изключение растителността се премахва в следните случаи:  
а) при наличие на изсъхнали и болни дървета, издънкова и самонастанена растителност, особено в основи на сгради и съоръжения, както и дървета, застрашаващи сигурността на гражданите, безопасността на движението, сградите, съоръженията и инженерната инфраструктура;  
б) при реконструкция на съществуващата растителност и озеленените площи, при провеждане на санитарни сечи по утвърдени проекти;  
в) при строителство на сгради, съоръжения, пътища и обекти на инженерната инфраструктура при доказана невъзможност за запазването им, след одобряване на инвестиционния проект;  
г) при премахване на последици от природни бедствия, производствени аварии, в т.ч. аварийни ремонти на подземни комуникации и инженерни съоръжения.  
(3) Кастрене на дълготрайни дървета и храсти, независимо от собствеността им, се допуска при доказана необходимост въз основа на експертно становище.

**Чл. 47.**(1) Писмено разрешение за преместване, премахване или кастрене на дървета и храстова растителност се издава от кмета на общината или оправомощено от него длъжностно лице въз основа на експертно становище.

**Чл. 48.**(1) Когато на физически и юридически лица се издават разрешения за премахване или преместване на общинска декоративна растителност, на засегнатата растителност се прави оценка.  
(2) В разрешението се вписват размерът на обезщетението и задълженията към общината, произтичащи от дейността по отсичането.  
(3) Дърветата и храстите по чл. 46, ал. 2, т. г) се премахват незабавно от собственика или от аварийните служби, като за състоянието им и предприетите мерки се съставя констативен протокол от общинската администрация.  
(4) За премахването им собственикът на терена уведомява в тридневен срок специализираната общинска администрация по озеленяване – при всички случаи, НИНКН – за обекти – паметници на културата или тяхната среда, РИОСВ – за дървета, обявени за защитени.  
(5) Собственици на частни имоти заплащат обезщетение за отсечена растителност в техния недвижим имот съгласно Наредбата за такси и услуги.

**Чл. 49.**(1) Отрязването на клони, преместването и премахването на общинска декоративна растителност, за която има писмено разрешение, се извършва за сметка на собственика и/или на заинтересованото лице.  
(2) Дървесината, добита при отсичане на растителност с разрешение за премахване, се маркира с марка собственост на общината и за транспортирането ѝ се издава превозен билет, за който се събира такса.

**Чл. 50.**(1) Споровете между собственици за отсичане на дървета, намиращи се на по-малко от допустимото от закона разстояние от съседен имот, се решават по съдебен ред.  
(2) По реда на тази наредба се разглеждат и разрешават искания за отсичане на корени или клони на дървета, преминаващи в съседен имот.

**Чл. 51.**(1) Заявлението за издаване на разрешение за кастрене, премахване и преместване на растителност по този раздел се подава до кмета на общината.  
(2) Кметът на общината разглежда подаденото заявление и издава разрешение или отказ, когато това е от неговата компетентност по тази наредба. В останалите случаи изпраща преписката на МОСВ и/или НИНКН, придружена с експертно становище.  
(3) Заявлението се подава от собственика на имота, заинтересовани физически или юридически лица, председателя на Общинския съвет или упълномощени от тях лица.  
(4) Към заявлението се прилагат:  
а) копие от документ за собственост;  
б) одобрен инвестиционен проект (ако е приложимо);  
в) решение на Общинския съвет (ако е приложимо);  
г) квитанция за внесена такса;  
д) други необходими документи.

**Глава шеста**

**КОНТРОЛ. ОБЕЗЩЕТЕНИЯ. АДМИНИСТРАТИВНО-НАКАЗАТЕЛНИ РАЗПОРЕДБИ**

**Чл. 52.** Контролът по изпълнението на настоящата наредба се осъществява от кмета на община Борован, ресорния заместник-кмет, кметовете на кметства и други лица и организации, определени със заповед на кмета.

**Чл. 53.**(1) За всички причинени щети на елементи на зелената система на територията на община Борован – растителност и съоръжения – виновните лица дължат обезщетение в размер, достатъчен за възстановяването им, независимо от наложените санкции.  
(2) Обезщетение не се дължи, ако в определен от общината срок виновното лице възстанови причинената щета.  
(3) В случаите, когато без съгласие на собственика се премахват дървета и храсти, които не нарушават нормативните отстояния от сгради, съоръжения и имотни граници, нарушителят дължи обезщетение на собственика. При липса на съгласие, размерът се определя по съдебен ред.  
(4) Не се дължи обезщетение при премахване на растителност, която в резултат на природни бедствия, аварии и др. създава непосредствена опасност за живота и здравето на гражданите.  
(5) Замърсени участъци от озеленени площи по чл. 61, ал. 4 от ЗУТ се почистват от нарушителите за тяхна сметка.

**Чл. 54.**(1) Нарушенията по тази наредба се констатират с акт за установяване на административно нарушение, съставен от лица, определени със заповед на кмета на общината.  
(2) Актове могат да се съставят и от служители на Министерство на вътрешните работи, които налагат санкции по чл. 55, ал. 5.  
(3) Въз основа на акта за установяване на административно нарушение, кметът на общината издава наказателно постановление.  
(4) Установяването на нарушенията, определянето на отговорните лица, издаването, обжалването и изпълнението на наказателните постановления се извършват съгласно Закона за административните нарушения и наказания.  
(5) Санкции за нарушения, свързани с растителност и територии, обявени за защитени природни обекти, се налагат от органите на МОСВ.  
(6) Санкции за неправилно преминаване и паркиране на МПС в зелени площи се налагат по Наредбата за опазване на обществения ред на територията на Община Борован или друг приложим нормативен акт.  
(7) Санкции за монтиране без разрешение в зелените площи на обекти за реклама, търговия, палатки, каравани и други съоръжения се налагат по реда на чл. 56, ал. 2 от ЗУТ.

**Чл. 55.**(1) Наказва се с глоба от 300 до 1000 лв. физическо лице, което изхвърля отпадъци на неразрешени за това места и по този начин замърсява зелените площи.  
(2) Наказва се с глоба от 50 до 500 лв., ако не подлежи на по-тежко наказание, лице, което:  
a) Като изпълнител на новоизградени зелени площи не отстрани в гаранционния срок допуснатите пропуски и не възстанови загиналата растителност;  
b) Отсече повече от нормативно определения брой дървета, както и реже или кастри без разрешение декоративна растителност.  
(3) Наказва се с глоба от 20 до 200 лв., ако не подлежи на по-тежко наказание лице, което:  
a) Упражнява спортове в паркове и градини извън определените за това места и застрашава безопасността на посетителите;  
b) Пуска на паша домашни животни или коси трева без разрешение, с което уврежда зелените площи и растителността;  
c) Предизвиква шум или безпокойство, които пречат на посетителите;  
d) Чупи или поврежда растителност, съоръжения за игра или друга паркова мебел;  
e) Поставя по дървета рекламно-информационни елементи или други съоръжения.  
(4) Наказва се с глоба от 100 лв. лице, което разхожда кучета на детски площадки или на места, обозначени от общината със забранителни знаци.  
(5) За други нарушения на тази наредба на виновните лица се налага глоба от 50 до 500 лв.  
(6) При къпане (вкл. и на кучета) в паркови водни площи извън разрешените за това места, се налага глоба от 50 до 150 лв.  
(7) При явно маловажни случаи на нарушаване на тази наредба не се съставя акт, а се налагат глоби по реда и в размерите по чл. 39, ал. 1 и ал. 2 от Закона за административните нарушения и наказания.  
(8) Ако нарушението по ал. 1 е извършено от едноличен търговец или юридическо лице, се налага имуществена санкция:  
– от 1400 до 4000 лв. за нарушения по ал. 1;  
– от 100 до 500 лв. за ал. 2;  
– от 50 до 300 лв. за ал. 3.

**ДОПЪЛНИТЕЛНИ РАЗПОРЕДБИ**

**§ 1.** По смисъла на тази наредба:

1. **„Декоративна растителност“** (вегетативни елементи) е цялото декоративно растително разнообразие – дървета, храсти, цветя и треви, включени в зелените площи, насажденията по алеи, улици, площади и в недвижими имоти на държавата, общината, юридически и физически лица.
2. **„Дълготрайна декоративна растителност“** са всички местни и чуждоземни декоративни видове – широколистни и иглолистни дървета и храсти.
3. **„Озеленени площи за широко обществено ползване“** са паркове, градини, скверове и зелени площи в междублокови пространства – публична общинска собственост.
4. **„Озеленени площи в извънселищни територии“** са крайградски и извънградски паркове, лесопаркове, озеленени терени към курортни и туристически комплекси, крайпътни озеленени площи, ландшафтно оформени терени и др.
5. **„Поддържане на озеленените площи“** е дейност със строително-ремонтен характер, която включва доизграждане на обекти и пространства, поддържане на агробиологичното състояние и техническа изправност на елементите, както и осигуряване на естетически вид, с цел удължаване на експлоатационния срок и създаване на пълноценна среда за ползване.
6. **„Експертно становище за състоянието на растителността“** се изготвя от отговорния експерт по озеленяване в общината и съдържа:  
   а) Определяне на местоположението и собствеността;  
   б) Видова идентификация и оценка на жизнеността, здравословното състояние на стъблото, клоните, листната маса, наличие на вредители и влияние на средата;  
   в) Проверка за съответствие с нормативно установените разстояния от съседни парцели, сгради, съоръжения, електропроводи и др. – съгласно Закона за собствеността, Приложение № 1 на Наредба № 1 от 10.03.1993 г. и Наредба № 16 от 09.06.2004 г. за сервитутите на енергийните обекти;  
   г) Заключение с конкретни предложения: да се запази, да се поддържа, да се премести, да се премахне или да се подмени с друг екземпляр.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Наредбата се издава на основание чл. 62, ал. 10 от Закона за устройство на територията.

**§ 2.** След одобряване на ПУП и/или на план-схеми за разполагане на преместваеми съоръжения по чл. 62, ал. 9 от ЗУТ, всички заверени в общинските озеленени площи преместваеми обекти, които не са потвърдени с тези планове и/или план-схеми, се премахват.

**§ 3.** Наредбата е приета с Решение № ….. по Протокол № …… на Общински съвет – Борован от ……… и влиза в сила от ……………….

**§ 4.** Думата „лев“ и нейните производни се заменят с думата „евро“ и нейните производни.

**§ 5.** Всички стойности, посочени в левове в текста на наредбата, се превалутират и закръгляват съгласно правилата на чл. 12 и чл. 13 от Закона за въвеждане на еврото в Република България.

**§ 6.** Разпоредбите в § 4 и § 5 влизат в сила от датата, определена в Решение на Съвета на Европейския съюз за приемане на еврото в Република България, прието в съответствие с чл. 140, параграф 2 от Договора за функциониране на Европейския съюз и Регламент на Съвета на Европейския съюз, приет в съответствие с чл. 140, параграф 3 от същия договор.